《次韵伯元咏牡丹二首 其二》
宋代·苏过

草木无情解悦人，徒因见少得名新。剪裁罗绮空争似，研合丹青太逼真。

尤物端能耗地力，痴儿竟欲费精神。愿回春色归南亩，变作秋成玉粒匀。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。